Kasperi Ojantakanen

Kasperi Ojantakanen (s. 12. tammikuuta 1995 Helsinki) on suomalainen jääkiekkoilija, joka edustaa SM-liigajoukkue Kärppiä. Hän on pelipaikaltaan keskushyökkääjä, mutta on pelannut myös laidassa. Ojantakanen laukoo oikealta.
Ura.
Seuraura.
Ojantakanen on Jokereiden kasvatti. Hän voitti kauden 2009–2010 päätteeksi C-nuorten Suomen-mestaruuden. Ojantakanen toimi kaudella 2011–2012 seuran B-nuorten varakapteenina. Hän voitti kauden päätteeksi B-nuorten Suomen-mestaruuden, kuten myös seuraavan kauden 2012–2013 päätteeksi. Ojantakanen pelasi kautensa suurimmaksi osaksi kuitenkin Jokereiden A-nuorissa, jossa tehot 8+16=24 riittivät joukkueen sisäisen pistepörssin voittoon.
Kaudella 2013–2014 Ojantakanen voitti Jokereiden sisäisen piste- ja maalipörssin tehoilla 24+33=57, joilla hän sijoittui koko A-nuorten SM-liigan pistepörssissä seitsemänneksi. Ojantakanen valittiin kauden päätteeksi sarjan toiseen tähdistökentälliseen. Hän edusti Jokereita kauden aikana myös U20 Super Challengessa. Vuodet 2014–2018 Ojantakanen kävi Connecticutin yliopistoa.
Keväällä 2018 Ojantakanen harjoitteli kaksi viikkoa SM-liigajoukkue KooKoon kanssa, jonka jälkeen hän sai toukokuun lopulla 1+1-vuotisen sopimuksen. Ojantakanen teki liigadebyyttinsä kauden 2018–2019 avauskierroksella 14. syyskuuta 2018 SaiPaa vastaan. Hänet merkittiin KooKoon kolmossentteriksi laidoilleen Anrei Hakulinen ja Olli Korhonen. Ojantakanen sai ottelussa jääaikaa 9.19 minuuttia. Hän teki ottelussa myös liigauransa avausmaalin. Maaliskuussa 2019 Ojantakanen teki KooKoon kanssa vuoden mittaisen jatkosopimuksen. Kaikkiaan hänen tulokaskautensa toi 50 runkosarjaottelussa tehot 3+11=14. Kaudella 2019–2020 Ojantakanen pelasi loukkaantumisten vuoksi vain 36 runkosarjaottelua. Helmikuussa 2020 hän teki KooKoon kanssa kaksivuotisen jatkosopimuksen.
Loppukaudella 2021–2022 Ojantakanen nousi aina KooKoon ykkössentteriksi laidoilleen Teemu Rautiainen ja Joose Antonen. Seitsemännessä puolivälieräottelussa 6. huhtikuuta 2022 vieraissa Jukureita vastaan hän teki joukkueen 1–0-voittomaalin toisessa erässä ajassa 46.52. Ojantakasen osuma ratkaisi KooKoolle seurahistorian ensimmäisen välieräpaikan. Jani Ollanketo valitsi hänet ottelun Alumnien tähtien ykköstähdeksi. Huhtikuussa 2022 Ojantakanen teki KooKoon kanssa vuoden mittaisen jatkosopimuksen. Kaudella 2022–2023 hän teki SM-liigan yhden kauden piste-ennätyksensä tehoilla 7+11=18.
Kaudeksi 2023–2024 Ojantakanen siirtyi kaksivuotisella sopimuksella Ässiin. Ensimmäisellä kaudellaan Ässissä Ojantakanen pelasi 58 runkosarjaottelua ja teki niissä kuusi maalia ja yhteensä 13 tehopistettä. Jälkimmäisellä kaudella hän kärsi loukkaantumisesta alkuvuodesta 2025 ja pelasi 41 runkosarjaottelua tehden neljä tehopistettä. Hän kuntoutui kuitenkin pudotuspeleihin, joissa hän teki kymmenessä ottelussa kolme tehopistettä, joista ehkä tärkein oli jatkoaikamaali ensimmäisellä kierroksella HPK:ta vastaan.
Syyskuussa 2025 Ojantakanen teki loppukauden 2025–2026 kattavan sopimuksen Kärppien kanssa. Seuran urheilutoimenjohtaja Kimmo Kapasen mukaan hänet hankittiin joukkueeseen ensisijaisesti otteluruuhkista ja loukkaantumisista johtuen. 
Maajoukkueura.
Ojantakanen pelasi alle 18-vuotiaiden Ivan Hlinkan muistoturnauksessa vuonna 2012, jolloin hän voitti hopeaa. Yhteensä Ojantakanen on pelannut kolme nuorten ja 49 poikien maaottelua. Hän on kuulunut myös Suomen alle 18-vuotiaiden maajoukkueen kapteenistoon. 
Muuta.
Ojantakasen pikkuveli Valtteri pelaa hyökkääjänä JYPin SM-liigajoukkueessa.
Ojantakanen on maininnut esikuvikseen Teemu Selänteen ja Pavel Datsjukin.